L’Ajuntament de Burjassot destina prop de 800.000 euros a la segona fase del Pla Resistir
2025-07-24

L’Ajuntament de Burjassot posa en marxa la segona convocatòria per a la concessió de les ajudes econòmiques a autònoms i microempreses del municipi l’activitat del qual s’haja vist afectada per la pandèmia de la Covid-19, en el marc del “Pla Resistir”. Aquesta segona fase de les ajudes serà a càrrec únicament de les arques municipals i amplia el ventall de sectors als quals es dirigeix. Es dota aquesta segona convocatòria de quasi 800.000 euros ampliables i es recullen sectors que no van poder optar a la primera convocatòria, com ara com ara arts gràfiques, comerç al detall de multitud de gremis, sector del taxi, artesania i orfebreria, alimentació, tèxtil, pirotècnia, floristeries, perruqueries, etc, etc.

La finalitat perseguida amb la concessió directa d’aquestes ajudes econòmiques als autònoms i microempreses que s’inclouen en les bases, és contribuir al sosteniment de les despeses corrents habituals que aquests negocis han continuat suportant malgrat la manca o disminució d’ingressos experimentada, contribuint a la seua viabilitat econòmica.

“És important per a nosaltres poder augmentar els sectors als quals es dirigeixen les ajudes, i d’aquesta manera, es cobreix la pràctica totalitat de comerços o negocis del municipi, destinant prop de 800.000 euros que a més, són ampliables en el cas de necessitat. Reactivar l’economia, protegir el comerç, ajudar als sectors tradicionals que més s’han vist afectats per la pandèmia és principal per a aquest ajuntament, i així ho hem manifestat en diverses ocasions. Veiem la recta final d’aquest procés, i ara més que mai les ajudes són indispensables i aquest ajuntament destinarà quasi un milió i mig només en comerços i petites i mitjanes empreses. És un important esforç que va destinat a protegir l’economia d’aquest municipi”, ha declarat l’alcalde de Burjassot, Rafa García.

Per part seua, des de Ciudadanos, el seu portaveu, Toni Subiela ha manifestat que “ens vam comprometre a tirar una mà a totes les petites empreses i comerços de Burjassot. Amb aquesta segona remesa d’ajudes esperem que es puga evitar que baixen més persianes i tant de bo que servisca perquè alce alguna nova. Sabem que tota ajuda és insuficient per a les dificultats que estan passant tots i cadascun dels autònoms i xicotets empresaris de Burjassot, i continuarem treballant perquè es puguen salvar totes els llocs de treball i totes les famílies que siga possible. Junts hem d’eixir d’aquesta”. Cal recordar que Ciudadanos va donar suport als pressupostos municipals, apostant també pel reforç de les ajudes al comerç i petites i mitjanes empreses. Així mateix, el Partit Popular, que també recolze els pressupostos municipals, ha realitzat aportacions que s’han vist recollides en les pròpies bases i les quanties d’aquestes.

La sol·licitud de les ajudes començarà el dimarts 1 de juny i tota la tramitació, de manera telemàtica, pot realitzar-se PUNXANT ACÍ. Es podrà sol·licitar l’ajuda des de l’1 al 21 de juny, tots dos dies inclusivament.

Si es disposa de signatura digital, en la pàgina que s’ha creat de manera específica, es podrà descarregar, emplenar i guardar els impresos necessaris per a la presentació de la sol·licitud. En aquesta, s’especifiquen també els documents addicionals, en el cas que siga necessari, dels quals també s’ha de disposar per a, una vegada tot recopilat i emplenat, anar al tràmit corresponent en la Seu Electrònica de l’Ajuntament, on es podrà pujar tota la documentació.

Si el sol·licitant no disposa de signatura digital, en la mateixa pàgina en la qual està tota la informació de les ajudes, PUNXA ACÍ, haurà de prémer el botó “Iniciar procediment”, completar la informació sol·licitada en el formulari i adjuntar els documents que siga necessari aportar, en format digital. En finalitzar, obtindrà un document únic complet per a efectuar la sol·licitud, tal com li indica el procediment digital.

El document generat, juntament amb la documentació addicional que no haja adjuntat en format digital en el pas 1, es deurà presentara en el Servei d’Atenció al Ciutadà (SAC), situat a la Casa de Cultura, sol·licitant CITA PRÈVIA.

En el cas de tindre qualsevol dubte a l’hora de realitzar els tràmits per a sol·licitar les ajudes, des de l’Ajuntament de Burjassot posen a la disposició dels sol·licitants la possibilitat de sol·licitar assistència presencial per a la seua tramitació en CEMEF, sol·licitant CITA PRÈVIA telefonant al 671 435 762. També poden realitzar-se les consultes via correu electrònic en empresas@cemef.com o de manera telefònica, de dilluns a divendres de 8.00 a 15.00 hores en el 671 435 762.

En l’Annex I de les bases es poden consultar els sectors als quals van destinades les ajudes i en el qual s’especifica tant la descripció IAE com l’epígraf i la descripció corresponent de CNAE.

La quantia de l’ajuda, prèvia justificació, serà d’una quantitat màxima de 2.000€ per cada autònom, societat civil, comunitat de béns o microempresa amb un màxim de 10 treballadors. En el cas que en una empresa figuren diversos autònoms l’import màxim a percebre serà de 2.000€. Així mateix, es podrà rebre una quantitat addicional de 200€ per treballador afiliat a la Seguretat Social a data 31 de desembre de 2020 d’aquestes microempreses i autònoms.

Podran ser beneficiaris de les ajudes els autònoms i microempreses amb un màxim de 10 persones treballadores que tinguen la seua seu física i/o domicili fiscal en el municipi de Burjassot i les comunitats de béns, societats civils o qualsevol altre tipus d’unitat econòmica o patrimoni separat que, fins i tot mancant de personalitat jurídica, es troben legalment constituïdes i puguen dur a terme activitats empresarials o professionals que motiven la subvenció i complisquen els requisits establits en les bases.